RO Jurnalul Oficial al Uniunii Europene C 80/8

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2014/C 80/05

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„CEBULARZ LUBELSKI”

NR. CE: PL-PGI-0005-01092-07.02.2013

IGP ( X ) DOP ( )

1. Denumire

„Cebularz lubelski”

2. Stat membru sau țară terță

Polonia

3. Descrierea produsului agricol sau alimentar

3.1. Tipul produsului

Clasa 2.4: Pâine, produse de patiserie, prăjituri, produse de cofetărie, biscuiți și alte produse de brutărie

3.2. Descrierea produsului căruia i se aplică denumirea de la punctul 1

„Cebularz lubelski” este o pâine rotundă turtită, cu un diametru cuprins între 5 și 25 cm și cu o grosime de 1,5 cm, preparată dintr-un aluat din făină de grâu de calitate superioară, care conține de două ori mai mult zahăr și margarină sau unt decât aluatul obișnuit. Pe suprafața sa este o glazură preparată din ceapă zdrobită în bucăți mari și amestecată cu semințe de mac, sare și ulei vegetal. Glazura este aurie și are gustul și aroma specifice cepei prăjite. Pâinea are o margine de aluat, cu o grosime cuprinsă între 0,5 și 1,5 cm. Marginea are o crustă crocantă, de un auriu-deschis până la maro-deschis. Stratul exterior este deschis la culoare, moale și ușor umed. Glazura are aroma tipică a cepei proaspăt prăjite. Dacă la prepararea „cebularz lubelski” s-au folosit tărâțe de grâu, acestea se vor vedea pe partea inferioară.

„Cebularz lubelski” se poate consuma în termen de 48 de ore de la coacere.

3.3. Materii prime (numai pentru produsele prelucrate)

Aluat

— făină de grâu de calitate alimentară (fără contaminanți organici sau anorganici și cu un număr descrescător de cel puțin 220 și cu un conținut de gluten de cel puțin 25 %) – 100 kg

— zahăr – 2 kg

— margarină sau unt – 3 kg

— drojdie – 4 kg

— apă – 50 l

— sare – 1 kg

Glazura

— ceapă – 30 kg

— ulei vegetal – 1 l (ulei de rapiță, de floarea-soarelui sau un amestec al celor două)

— semințe de mac albastre – 3 kg

— sare – 1,5 kg

3.4. Etape specifice ale producției care trebuie să se desfășoare în aria geografică delimitată

Toate etapele specifice ale producției trebuie să se desfășoare în aria geografică delimitată:

— prepararea glazurii;

— prepararea aluatului;

— împărțirea aluatului;

— modelarea bucăților;

— coacerea.

3.5. Norme specifice privind felierea, răzuirea, ambalarea etc.

Produsul „cebularz lubelski” poate fi pus la vânzare neambalat.

„Cebularz lubelski” se poate ambala individual doar în cazul în care se vinde ca produs rece. Ambalarea produsului înainte de răcirea acestuia duce la umezirea sa ca urmare a condensării și la o pierdere rapidă a texturii crocante.

3.6. Norme specifice privind etichetarea

În cazul ambalării, eticheta produsului „cebularz lubelski” trebuie să conțină simbolul indicației geografice protejate.

4. Delimitarea succintă a ariei geografice

Provincia Lubelskie, definită prin granițele sale administrative

5. Legătura cu aria geografică

5.1. Specificitatea ariei geografice

Tradițiile din domeniul panificației din Lublin datează din Evul Mediu și primele referiri la produsul „cebularz lubelski” – și la rețeta acestei pâini turtite originale, rețetă transmisă din generație în generație, – datează din secolul al XIX-lea. Primii care au preparat „cebularz lubelski” au fost evreii din centrul vechi al orașului Lublin. Întrucât rețeta era simplă, iar ingredientele ieftine, ea s-a răspândit de-a lungul timpului în toată regiunea Lublin. Timp de multe secole, o caracteristică a regiunii a fost îmbinarea diferitelor tradiții de brutărie și schimbul reciproc de rețete sau de metode de utilizare a anumitor ingrediente între artizanii provenind din culturi diferite. Drept urmare, s-a instaurat tradiția preparării „cebularz lubelski”, produs care a ajuns să fie renumit în rândul consumatorilor și strâns legat de regiunea Lublin.

Cu toate acestea, locuitorii din Lublin își amintesc că în perioada interbelică (1919-1939), acest produs era larg răspândit și preparat în toate brutăriile numeroase ale evreilor. Putea fi, de asemenea, cumpărat direct de la comercianții stradali, care purtau pâinea în coșuri, pe umeri. Cei mai în vârstă locuitori ai regiunii Lublin își amintesc că aceste produse de brutărie datând din perioada antebelică erau larg răspândite, iar mirosul lor plăcut, gustul lor fin și prețul scăzut erau atât de tentante, încât nu mai era necesară publicitatea.

Persoanele care au avut o legătură cu activitatea de panificație, inclusiv proprietarul primei brutării, care și-a lansat afacerea după al Doilea Război Mondial, reprezintă acum cea mai de încredere sursă de informații cu privire la „cebularz lubelski”. Brutăria acestuia se află în prezent în proprietatea celei de-a treia generații de brutari. Proprietarul său își amintește că gama de specialități oferite la redeschiderea brutăriei, după pagubele produse de război, era limitată, dar că „cebularz lubelski” era unul dintre produsele disponibile la primul Crăciun de după încheierea războiului.

O trăsătură specifică a regiunii Lublin este buna dezvoltare a sectorului de panificație. Multe brutării care își desfășoară activitatea în prezent sunt întreprinderi familiale, transmise din generație în generație. În acest fel, cunoștințele și experiența sunt moștenite în familie. În plus, unul dintre elementele principale ale formării profesionale pentru brutarii din provincia Lubelskie (Lublin) este stăpânirea meșteșugului preparării „cebularz lubelski”. Aceasta este o caracteristică specifică a acestei regiuni.

Transformarea „cebularz lubelski” într-un produs alimentar important și cunoscut se datorează și faptului că preferințele alimentare ale locuitorilor regiunii sunt dominate mai ales de feluri de mâncare simple, preparate din produse agricole ce pot fi procurate cu foarte mare ușurință, cum ar fi: cerealele, ceapa, plantele oleaginoase (rapița și inul) și semințele de mac albastre.

5.2. Specificitatea produsului

„Cebularz lubelski” se distinge de alte produse de brutărie din regiunea în care este produs prin următoarele trăsături specifice:

— utilizarea unui aluat preparat din făină de grâu de calitate superioară;

— modelarea manuală a aluatului;

— forma circulară a produsului;

— o margine de aluat rumenită, cu o crustă crocantă;

— o glazură de ceapă călită și cu semințe de mac; și

— un strat exterior deschis la culoare, moale, ușor umed și aromat.

5.3. Legătura de cauzalitate dintre aria geografică și calitatea sau caracteristicile produsului (în cazul DOP) sau o calitate specifică, reputația sau alte caracteristici ale produsului (în cazul IGP)

Legătura dintre „cebularz lubelski” și regiune se bazează pe specificitatea acestuia, astfel cum se descrie la punctul 5.2, precum și pe reputația sa.

Denumirea „cebularz lubelski” face referire la glazura de ceapă a pâinii. Înainte de cel de Al Doilea Război Mondial, evreii din Lublin, Kazimierz Dolny și Zamość coceau pâini turtite, cu ceapă. După război, rețeta s-a răspândit rapid în toată regiunea Lublin. Fiind un produs cu trăsături unice, „cebularz lubelski” s-a remarcat datorită specificității ariei geografice. Schimbul reciproc de tradiții legate de panificație a dus, printre altele, la dezvoltarea acestui produs de panificație specific.

Trăsăturile specifice produsului „cebularz lubelski” își au originea în legătura strânsă a acestuia cu aria geografică de producție. Această legătură se manifestă în primul rând în abilitățile brutarilor locali. Aceste abilități se reflectă, de exemplu, în metoda corectă de preparare a „cebularz lubelski”, inclusiv alegerea cepelor cu un gust ușor dulce, stăpânirea metodei unice de preparare a glazurii, fără a o încălzi și atribuirea unui timp suficient și a condițiilor necesare maturării. Meșteșugul preparării aluatului din făină de grâu de calitate superioară, în care este necesar să se respecte proporțiile corecte de ingrediente, al modelării manuale a pâinii „cebularz lubelski” și al întinderii în mod egal a glazurii pe toată suprafața aluatului, astfel încât să se formeze o margine rumenită, sunt cruciale. Este de asemenea necesar să se sublinieze că metoda preparării „cebularz lubelski” nu s-a răspândit niciodată în afara regiunii Lublin.

„Cebularz lubelski”, care este prezent la toate întrunirile, concursurile, festivalurile din sectorul de panificație și la târgurile din Polonia și din străinătate, de exemplu la festivalurile recoltei din Lublin și Radawiec Duży, festivalul pâinii Święto Chleba de la Muzeul satului din Lublin, Târgul european al produselor regionale din Zakopane, Târgul internațional al pâinii din Jawor, târgul produselor alimentare din Poznań, zilele alimentației naturale „Natura Food” și Târgul internațional de produse alimentare și degustare din Frankfurt an der Oder, este foarte apreciat de către consumatori. Pâinea „Cebularz lubelski” a fost pusă în vânzare și supusă unor probe de degustare la toate aceste evenimente și la altele similare. Datorită acestui fapt, produsul a devenit unul dintre principalele simboluri ale provinciei Lubelskie. „Cebularz lubelski” participă, de asemenea, la toate competițiile organizate cu scopul de a găsi cel mai bun produs culinar din regiunea Lublin. Una dintre cele mai importante competiții naționale este Nasze Kulinarne Dziedzictwo – Smaki Regionów, organizată de către Camera poloneză a produselor regionale și locale. În plus, scopul unuia dintre principalele concursuri pentru maeștrii brutari din cadrul festivalului pâinii Święto Chleba, organizat în fiecare an la Muzeul satului din Lublin de către filiala regională din Lublin a Asociației poloneze a maeștrilor brutari și de către Asociația artizanilor din sectorul alimentar din Lublin, este găsirea celei mai bune pâini „cebularz lubelski”.

„Cebularz lubelski” se servește, de asemenea, la numeroase întruniri și evenimente organizate în provincia Lubelskie, cum ar fi: picnicuri în familie (de exemplu, Piknik Rodzinny la Czerniejów), prima întrunire de ziua onomastică a bărbaților din Lublin, numită Zbigniew și întrunirea femeilor din sectorul brutăriei, organizate de Camera de Meșteșuguri și Întreprinderi din Lublin.

„Cebularz lubelski” a fost inclus pe harta culinară a regiunii Lublin, o inițiativă comună a ziarului local Dziennik Wschodni și a autorităților din provincia Lubelskie, având ca scop prezentarea bucătăriei multiculturale regionale.

Reputația și importanța produsului pentru comunitatea locală sunt dovedite de frecventele programe de televiziune și radio, articolele de presă și publicațiile dedicate pâinii „cebularz lubelski”:

— „Cebularz jest lubelski”, Przegląd Piekarski i Cukierniczy, septembrie 2007;

— „Lubelski cebularz – historia regionalna”, Biuletyn Izby Rzemiosła i Przedsiębiorczości w Lublinie, mai/iunie 2010;

— „Jak cebularz, to tylko lubelski”, Kurier Lubelski, 20 august 2010 și 10 septembrie 2010;

— „Cebularz super star”, Dziennik Wschodni, 26 martie 2011.

Numeroase articole pe această temă au fost publicate și pe internet.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (3)]

http://www.minrol.gov.pl/pol/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-7-wrzesnia-2012-roku

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol nr. 2.